Валентина Терешкова
Валентина Владимировна Терешкова () е космонавтка от Съветския съюз и първата жена, летяла в космоса на борда на космическия кораб „Восток 6“ през 1963 г.

Ранни години 
Родена е в с. Болшое Масленниково, Ярославска област, Русия, СССР. След средното училище работи във фабрика за автомобилни гуми, а после учи инженерство. Занимава се с парашутизъм, има 90 скока и звание заслужил майстор на спорта.

В отряда на космонавтите 
През 1962 г. е включена в женския космонавтски корпус (където остава до 1997 г.), след като от над 400 кандидатки са избрани 5 жени – Татяна Кузнецова, Ирина Соловьова, Жана Йеркина, Валентина Пономарьова и самата Терешкова. 

На 16 юни 1963 г. Валентина Терешкова лети на борда на „Восток 6“ и става първата жена и първото невоенно лице в космоса. Нейният псевдоним за полета е Чайка. Едновременно на орбита се намира космическият кораб „Восток 5“, пилотиран от космонавта Валери Биковски. В деня на полета е повишена от звание лейтенант в звание капитан.

Никоя от другите 4 жени, избрани с Терешкова, не е летяла. Въпреки плановете за други полети с участие на жени, минават 19 г., преди следващата жена – Светлана Савицка, да участва в космическа мисия.

След полета в космоса завършва с отличие Военновъздушната инженерна академия „Н. Е. Жуковски“ и се дипломира като инженер-космонавт през 1969 г. През същата година женската космонавтска група е разпусната. През 1977 г. защитава докторат по инженерство, автор е на над 50 научни работи, професор. Има военно звание генерал-майор от авиацията.

На 22 януари 1969 г. оцелява при атентат срещу Леонид Брежнев, предприет от бившия съветски офицер Виктор Илин, стрелял погрешно по колата с космонавтите Георгий Береговой, Алексей Леонов, Андриян Николаев, Валентина Терешкова.

Обществена дейност 
Заема редица отговорни постове, като депутат във Върховния съвет на СССР и член на ЦК на КПСС. През 1968 – 1987 г. оглавява Комитета на съветските жени.

През 1987 – 1992 г. е председател на Президиума на Съюза на съветските дружества за дружба и културни връзки с чужбина. Последният неин пост (до 2006 г.) е ръководител на Росзарубежцентр – агенция при Министерството на външните работи, отговаряща за културните връзки с чужбина.

Личен живот 

На 3 ноември 1963 г. се жени за космонавта Андриян Николаев и ражда (1964) дъщеря им Елена – първото дете на родители космонавти. Терешкова се развежда с Николаев през 1982 г., но бракът им се разпада много преди това. Вторият ѝ съпруг, д-р Шапошников, умира през 1999 г.

Отличия 
Валентина Терешкова е удостоена със званието Герой на Съветския съюз (с медал „Златна звезда“) – най-високото отличие на тогавашния СССР. Наградена е и с много други руски, съветски и чуждестранни отличия. Някои от тях са:
 от СССР и Русия – ордените „Ленин“ (2 пъти), „Октомврийска революция“, „Червено знаме на труда“, Златен медал „К. Е. Циолковски“ на Академията на науките на СССР, както и орден „За заслуги пред Отечеството“ на Русия (2 пъти);
 от България – звание Герой на социалистическия труд (с медал „Златна звезда“) и орден „Георги Димитров“ (9 септември 1963), медал „За укрепване на братство по оръжие“ (1976), почетен гражданин (1963) на София, Бургас, Петрич, Стара Загора, Плевен, Варна;
 от други страни – звания Герой на социалистическия труд на ЧССР, Герой на труда на Виетнам, Герой на Монголия, орден „Карл Маркс“ и медал „Бекер“ на ГДР, „Кръст на Грюнвалд“ на Полша, орден „Държавно знаме“ на Унгария, звание „Най-великата жена на ХХ столетие“.

На нейно име са наречени кратер на обратната страна на Луната и малка планета.

Социална дейност 
През 2011 г. тя е избрана в Държавната дума на Русия от партията "Единна Русия" в регионалната листа на Ярославъл. Терешкова, заедно с Елена Мизулина, Ирина Яровая и Андрей Скоч, е член на междуфракционна депутатска група за защита на християнските ценности; в това си качество тя подкрепи внасянето на поправки в руската конституция, според които "православието е основата на националната и културна идентичност на Русия". Заместник-председател на Комитета на Държавната дума по федералното устройство и местното самоуправление от 21 декември 2011 г.

Външни препратки 
 Фотогалерия на Валентина Терешкова
 BBC: Терешкова получава наградата „Най-великата жена на века“
 Биография на Терешкова в www.energia.ru – съдържа и подробен списък на награди и почести

Родени в Ярославска област
Космонавтки на СССР
Руски политици
Руски генерали
Руски авиатори
Съветски парашутистки
Герои на Съветския съюз
Герои на социалистическия труд на България
Носители на орден „Георги Димитров“
Почетни граждани на Витебск
Почетни граждани на Стара Загора
Почетни граждани на София
Почетни граждани на Бургас
Почетни граждани на Петрич
Почетни граждани на Плевен
Почетни граждани на Варна
Почетни граждани на Братислава
Жени пионери в професията си
Беларуси в Русия